ยุคไหนก็โกง?ทายท้าวิชามาร
กลายเป็นข่าวอื้อฉาวใหญ่โต เมื่อบริษัทโรลส์-รอยซ์ ยอมรับกับ ปปช.อังกฤษว่า จ่ายสินบนให้หลายประเทศ รวมถึงเจ้าหน้าที่ไทย บริษัทการบินไทย 3 ครั้ง ระหว่างปี 2534-2548 รวมเงินกว่า 1,200 ล้านบาท แถมยังจ่ายให้ ปตท.ช่วงปี 2543-2556 อีก 385 ล้านบาท
23 ม.ค. 2560

ใบตองแห้ง
 
กลายเป็นข่าวอื้อฉาวใหญ่โต เมื่อบริษัทโรลส์-รอยซ์ ยอมรับกับ ปปช.อังกฤษว่า จ่ายสินบนให้หลายประเทศ รวมถึงเจ้าหน้าที่ไทย บริษัทการบินไทย 3 ครั้ง ระหว่างปี 2534-2548 รวมเงินกว่า 1,200  ล้านบาท แถมยังจ่ายให้ ปตท.ช่วงปี 2543-2556 อีก 385 ล้านบาท
ไม่ใช่เรื่องประหลาดสำหรับคนไทย รู้กันอยู่อะไรๆ ในประเทศนี้มีเบี้ยบ้ายรายทางทั้งสิ้น ไม่ว่ายุคไหนสมัยไหน แค่ทึ่งฝรั่งเขาจริงจังจนจับได้ หน่วยปราบโกงไทยไม่ค่อยมีที่จับสินบนได้เห็นๆ ยกเว้นคดีทุจริตยา ที่เหลือมีแต่คดีบัญชีทรัพย์สิน มีแต่การตีความเอาผิด เช่น เอื้อประโยชน์ ร่ำรวยผิดปกติ หรือปฏิบัติหน้าที่มิชอบ ทำให้ประเทศชาติเสียหาย ไม่ยักพิสูจน์ได้ว่ามีเงินเข้าพกเข้าห่อ ขนาดปลัดกระทรวงมีเงินเต็มบ้าน ยังงงกันอยู่ว่าได้แต่ใดมา
กระทั่งเรื่องฝรั่งจับได้ เช่นศาลสหรัฐฯจำคุกเจ้าของบริษัทหนัง ติดสินบนอดีตผู้ว่า ททท.60 ล้าน คดีฝรั่งจบตั้งแต่ปี 2550 คดีไทยเพิ่งฟ้องศาลปี 2558 ขณะที่ GT 200 ศาลอังกฤษจำคุกผู้ผลิตตั้งแต่ปี 56 ยึดทรัพย์ปี 59 แต่รัฐบาลไทยรวมทั้งกองทัพ ซึ่งเคยยืนยัน “สิ่งลึกลับ” ใช้งานได้ กลับเงียบสนิท ทำนองว่าไม่มีทุจริต แค่พาซื่อเสียค่าโง่ 660 ล้าน
คดีโรลส์-รอยซ์ หะแรกก็ด่านักการเมืองขรม แต่พอเห็นตัวเลข อ้าว เกิด 3 ช่วง ช่วงแรกปี 2534-2535 คายุคนายกฯ โปร่งใส ฟาดสินบนไป 663 ล้านบาท ช่วงสอง 2535-2540 ฟาดไป 336 ล้านบาท ช่วงสาม 2547-2548 แหงเลยยุคทักษิณ 254 ล้านบาท
ประหลาดดี ยุคทักกี้กินสินบนถูกกว่าเพื่อน แต่ก็โกงนั่นละครับ อย่าปฏิเสธเลย รายงานระบุชัด มีนัดดินเนอร์กับรัฐมนตรีช่วย แม้วัฒนา เมืองสุข แย้งว่าการบินไทยเป็นบริษัทมหาชน ซื้อเครื่องบินไม่ต้องเข้า ครม. ก็ใช่เลย ครม.ส่วนใหญ่อาจไม่รับรู้ แต่รัฐมนตรีผู้ดูแลต้องเกี่ยวข้อง
กระนั้น รายงานช่วงที่ 1 ก็น่าสนใจไม่แพ้กัน เมื่อพาดพิง “บิ๊ก” กองทัพอากาศ โดยมีบันทึกในช่วงมิถุนายน 2535 ว่านายหน้ามีความกังวลเมื่อบิ๊กกองทัพอากาศถูกบีบให้พ้นตำแหน่ง
อ้าว นั่นมันช่วงหลังพฤษภาทมิฬ ที่บิ๊ก รสช.ถูกปลดถูกย้ายนี่ครับ แม้ไม่ชัดเจนว่าเกี่ยวกับใคร แต่ช่วงเวลาก็เห็นชัดๆ ว่าเกิดในยุค รสช.ยึดอำนาจปราบทุจริตคอร์รัปชั่น ก่อนจะพังเพราะ “ปรองดอง” กับนักการเมืองตั้งพรรคสามัคคีธรรมสืบทอดอำนาจ
อย่าลืมเสียล่ะ ว่าทักษิณก็ได้สัมปทานดาวเทียมยุค รสช. ยังสำนึกพระคุณบิ๊กเสื้อคับไม่ขาดปาก
นึกถึงยุคนั้นสมัยนั้นใครก็เชียร์ รสช.ล้มรัฐบาลน้าชาติ บุฟเฟต์คาบิเนต ชอบรัฐประหารมากกว่าเลือกตั้ง ถ้าไม่พลาดพลั้งเสียสัตย์ ก็ยังชื่นชมวีรกรรม ใครจะคิดว่า 25 ปีผ่านไป ความลับไม่มีในโลก
เหมือนย้อนดูรัฐประหาร 2549 ก็เป็นจุดเริ่มของการซื้อเครื่องบินกริพเพน ที่สวีเดนขายให้ประเทศอื่นถูกกว่า
ใช่เลย อย่าเทียบกับยุคนี้ เพราะประชาชนเชื่อใจ ลุงตู่ไม่โกง แม้มีคำถาม ทำไมยังยอมรับรถเมล์ NGV ย้อมแมว ทำไมประมูลโครงการหมื่นๆ ล้าน ต่ำกว่าราคากลางนิดเดียว โดยบริษัทยักษ์ใหญ่สลับหน้ากัน ทำไมประมูลงานก่อสร้างทหารบางโครงการยื่นซองรายเดียว อย่างที่สำนักข่าวอิศราเปิดเผย ฯลฯ
คำตอบอยู่ในสายลม โดยยังไม่รู้ว่าอีกกี่ปีจะเปิดเผยออกมา แต่เอาเหอะน่า อย่างน้อยก็อุ่นใจได้ว่าเลิกซื้อของอเมริกา อังกฤษ ที่ชอบแฉค่าคอมมิชชั่น แล้วหันไปซื้อของจีน ของยูเครนแทน